2 pikkewyn-wyfies neem genderlose kuiken aan | Netwerk24
’n Akwarium in Londen het vir die eerste keer ’n genderneutrale pikkewyn.
’n Kenner daar het besluit om nie ’n geslag aan die kuiken toe te wys nie aangesien genderneutraliteit algemeen onder pikkewyne in die natuur is.
Gewoonlik word pikkewyne wat by die Sea Life Centre London Aquarium uitbroei, ’n geslag toegewys en daarvolgens kry hulle name.
Die akwarium het besluit in hierdie geval is dit meer natuurlik dat die kuiken grootword sonder ’n geslag, berig The Independent.
Die vier maande oue kuiken is kort nadat dit uitgebroei het, in die sorg van ’n gay pikkewynpaartjie geplaas.
CNN berig die twee witoorpikkewynwyfies, Rocky en Marama, is gekies as pleegouers omdat hulle gedrag die afgelope ses broeiseisoene getoon het hulle is gereed om ouers te word.
Charlotte Barcas saam met die Sea Life London-akwarium se eerste gentoo-pikkewyn wat genderloos grootgemaak gaan word. Foto: Sea Life London Aquarium
Die nuweling se biologiese ma het gesukkel met twee eiers, waarna een vir Rocky en Marama gegee is om uit te broei.
Indien die kuiken later ’n naam kry, sal dit ’n genderneutrale naam soos Kelly, Alex of Charlie wees, berig DailyMail.
Volgens Graham McGrath, akwariumbestuurder, is dit heeltemal natuurlik vir pikkewyne om in die natuur te ontwikkel sonder enige geslagsidentiteit.
“Dit is net meer onlangs wat geslagloosheid wydverspreid onder mense bespreek word,” sê McGrath.
Pikkewynmannetjies en -wyfies lyk byna dieselfde, tree baie dieselfde op en verdeel die ouerpligte gelykop.
Die kuiken het ’n pers merker op die vlerk gekry en sal later moontlik deel word van die akwarium se witoorpikkewyn-teelprogram.
Witoorpikkewyne word as bedreig gelys op die Wêreldbewaringsunie (IUCN) se rooidatalys weens klimaatsverandering wat hul voedings- en nesmaakgewoontes beïnvloed, sê Sea Life.
Rocky en Marama is nie die eerste gay pikkewynpaartjie nie.
Dieretuine in Berlyn, Londen, Sydney en New York het ook al gay pikkewynbroeipare gehad wat suksesvol ’n ander pikkewynpaar se eier uitgebroei het.
Meer oor: Sea Life Centre London Aquarium | Londen | Genderloos | Lesbies | Pikkewyne | Gay